b"\n_START_ARTICLE_\nBiserica Ortodox\xc4\x83 Chinez\xc4\x83\n_START_SECTION_\n\xc3\x8enceputurile cre\xc8\x99tinismului chinez\n_START_PARAGRAPH_\nCre\xc8\x99tinismul a fost pentru prima dat\xc4\x83 introdus \xc3\xaen China prin intermediul unei misiuni a Bisericii Asiriene a R\xc4\x83s\xc4\x83ritului, \xc3\xaen anul 635, eveniment \xc3\xaenregistrat pe Stela nestorian\xc4\x83 din Xi'an._NEWLINE_Ortodoxia a ap\xc4\x83rut \xc3\xaen China din Siberia, \xc3\xaen anul 1685. \xc3\x8en acel an, \xc3\x8emp\xc4\x83ratul Kangxi a relocat locuitorii ora\xc8\x99elor ruse\xc8\x99ti de grani\xc8\x9b\xc4\x83 pe care le \xc3\xaenglobase \xc3\xaen China. Maxim Leontiev, un preot care a mers cu el, a sfin\xc8\x9bit prima biseric\xc4\x83 ortodox\xc4\x83 din Beijing. \xc3\x8en primul secol \xc8\x99i jum\xc4\x83tate de prezen\xc8\x9b\xc4\x83 ortodox\xc4\x83 \xc3\xaen China, Biserica nu a atras mul\xc8\x9bi credincio\xc8\x99i. Se spune c\xc4\x83 \xc3\xaen 1860 nu erau mai mult de 200 de ortodoc\xc8\x99i \xc3\xaen Beijing, inclusiv descenden\xc8\x9bii ru\xc8\x99ilor naturaliza\xc8\x9bi._NEWLINE_Cu toate acestea, \xc3\xaen a doua jum\xc4\x83tate a secolului al XIX-lea, Biserica Ortodox\xc4\x83 a f\xc4\x83cut eforturi sus\xc8\x9binute. Misiunea Spiritual\xc4\x83 a Bisericii Ruse din Beijing a fost binecuv\xc3\xa2ntat\xc4\x83 cu un cler evlavios \xc8\x99i \xc3\xaenv\xc4\x83\xc8\x9bat. S-au f\xc4\x83cut numeroase traduceri de materiale religioase \xc3\xaen chinez\xc4\x83._NEWLINE_Misiunea a publicat patru volume de cercet\xc4\x83ri \xc3\xaen domeniul sinologiei \xc3\xaen anii 1850 \xc8\x99i 1860. Doi clerici au devenit binecunoscu\xc8\x9bi studen\xc8\x9bior \xc3\xaen domeniu, P\xc4\x83rintele Yakiuf Bichurin, \xc8\x99i arhimandritul Palladius, care a realizat \xc8\x99i un dic\xc8\x9bionar foarte valoros._NEWLINE_R\xc4\x83scoala boxerilor \xc3\xaen 1898-1900, o revolt\xc4\x83 anti-occidental\xc4\x83 \xc8\x99i anti-misionar\xc4\x83 din China, a generat atacuri violente asupra converti\xc8\x9bilor la cre\xc8\x99tinism. \xc8\x98i ortodoc\xc8\x99ii chinezi au fost uci\xc8\x99i; \xc3\xaen fiecare an, \xc3\xaen luna iunie, se face pomenirea celor 222 de chinezi martiriza\xc8\x9bi, \xc3\xaempreun\xc4\x83 cu P\xc4\x83rintele Mitrofan, \xc3\xaen anul 1900, \xc3\xaen timpul r\xc4\x83scoalei, a\xc8\x99a cum se poate vedea \xc3\xaen icoana Sfin\xc8\x9bilor Mucenici ai Chinei. \xc3\x8en ciuda revoltei, dup\xc4\x83 1902 existau 32 de biserici ortodoxe \xc3\xaen China, cu aproape 6000 de aderen\xc8\x9bi. De asemenea, Biserica administra mai multe \xc8\x99coli \xc8\x99i orfelinate._NEWLINE_\xc3\x8en 1949, 106 biserici ortodoxe erau \xc3\xaenc\xc4\x83 deschise \xc3\xaen China. \xc3\x8en general, enoria\xc8\x99ii acestor biserici erau ru\xc8\x99i refugia\xc8\x9bi, iar chinezii erau \xc3\xaen jur de 10000 de persoane. Revolu\xc8\x9bia cultural\xc4\x83 a distrus t\xc3\xa2n\xc4\x83ra Biseric\xc4\x83 Ortodox\xc4\x83 aproape complet.\n_START_SECTION_\nOrtodoxia ast\xc4\x83zi\n_START_PARAGRAPH_\nGuvernul Republicii Populare Chineze a recunoscut oficial cinci comunit\xc4\x83\xc8\x9bi religioase: budismul, catolicismul, islamul, protestantismul \xc8\x99i taoismul, dar nu \xc8\x99i cre\xc8\x99tinismul ortodox. Obstacolul politic major este teama guvernului c\xc4\x83 for\xc8\x9be politice externe \xe2\x80\x93 \xc3\xaen acest caz, \xc3\xaen principal din Rusia \xe2\x80\x93 pot ajunge s\xc4\x83 aib\xc4\x83 influen\xc8\x9b\xc4\x83 \xc3\xaen China._NEWLINE_C\xc3\xa2teva comunit\xc4\x83\xc8\x9bi ortodoxe, cele mai multe formate din b\xc4\x83tr\xc3\xa2ni, continu\xc4\x83 s\xc4\x83 se reuneasc\xc4\x83 la Beijing \xc8\x99i \xc3\xaen nord-estul Chinei (inclusiv Heilongjiang), pe c\xc3\xa2t se pare cu acordul tacit al guvernului. P\xc3\xa2n\xc4\x83 \xc3\xaen 2005, exista un preot; totu\xc8\x99i, c\xc3\xa2\xc8\x9biva chinezi studiaz\xc4\x83 \xc3\xaen prezent \xc3\xaen seminarii ortodoxe din Rusia, cu inten\xc8\x9bia de a deveni preo\xc8\x9bi activi._NEWLINE_Dou\xc4\x83 foste biserici ortodoxe din Shanghai erau folosite, p\xc3\xa2n\xc4\x83 de cur\xc3\xa2nd, ca restaurante \xc8\x99i baruri de noapte._NEWLINE_\xc3\x8en acest timp, \xc3\xaenc\xc4\x83 de la \xc3\xaenceputul secolului XXI, Biserica activeaz\xc4\x83 liber \xc3\xaen Hong Kong (unde Patriarhia Ecumenic\xc4\x83 l-a trimis pe Mitropolitul Nikitas) \xc8\x99i Taiwan (unde ieromonahul Iona (Mourtos) conduce o biseric\xc4\x83 misionar\xc4\x83) sub jurisdic\xc8\x9bia Mitropoliei Ortodoxe de Hong Kong \xc8\x99i Asia de Sud-Est.\n_START_SECTION_\nMinorit\xc4\x83\xc8\x9bi na\xc8\x9bionale ortodoxe \xc3\xaen China\n_START_PARAGRAPH_\nCu toate c\xc4\x83 mul\xc8\x9bi au adoptat lamaismul, care este curentul principal al budismului tibetan Mahayana, evenkii din Rusia \xc8\x99i din China sunt un popor tradi\xc8\x9bional ortodox. \xc3\x8empreun\xc4\x83 cu verii lor eveni \xc8\x99i alte c\xc3\xa2teva triburi din Siberia sau China, ace\xc8\x99tia sunt dintre pu\xc8\x9binele popoare din Asia care urmeaz\xc4\x83 nominal credin\xc8\x9ba cre\xc8\x99tin\xc4\x83 ortodox\xc4\x83, pe care au adoptat-o voluntar (nefiind obliga\xc8\x9bi s\xc4\x83 fac\xc4\x83 acest lucru, cum se \xc3\xaent\xc3\xa2mplase \xc3\xaen cazul altor popoare) \xc3\xaen timpul expansiunii ruse \xc3\xaen Siberia. De asemenea, exist\xc4\x83 aproximativ 3000 de evenki \xc3\xaen \xc3\xaemprejurimile provinciei Heilongjiang._NEWLINE_Ortodoxia este \xc8\x99i religia practicat\xc4\x83 de minoritatea rus\xc4\x83 din China."